Autor: Sirli Tooming
Esmaspäev, 29. oktoober 2018.Loe kommentaare
| Kommenteeri
Edward Laane. FOTO: kingitudelu.eeMöödunud reede õhtul algas Kuressaare haiglas seminaride sari “Kuressaare haigla kohtub kogukonnaga”.
Esimese loengu teemaks oli verevähk, millest kõneles Kuressaare haigla ravijuht, hematoloog dr Edward Laane, kelle sõnul tähistas valitud teema verevähi teavituskuud septembris.
„Paraku ei leidnud möödunud kuul sobivat aega, seetõttu nihkus loeng oktoobrisse,” ütles Laane, kelle sõnul oli esimesele loengule tulnud ligikaudu 30 inimest ning enamasti need, kellel teemaga isiklik kokkupuude.
Kuressaare haigla juhatuse liige Märt Kõlli sõnul oli doktor Laane ettekanne piisavalt populaarteaduslikus keeles ning arusaadav ka tavakodanikule. „Juhuse tahtel oli reedene loeng meie haiglas justkui proloogiks täna (laupäeval- toim.) toimuvale konverentsile Arensburgis,” lisas Kõlli.
Lektoreid ka mujalt
Taoline seminaride sari on doktor Laane teadmiste kohaselt esmane Kuressaares, vist koguni Eestis. Kohtumisi hakatakse korraldama oma haigla tohtritega, aga meeleldi kutsub Laane Kuressaaare haiglasse ka välislektoreid teistest Eesti haiglatest ja meditsiiniasutustest.
„Praegu on paigas ka järgmine loengu aeg. 13. novembril tuleb rasedate kromosoomiuuringute testimisest kõnelema Kaarel Krjutškov, kes juhib tervisetehnoloogia arenduskeskuses meditsiinilabori arendustööd, et uued NIPTIFY geenitestid oleks kaasaegsed ja usaldusväärsed. Hetkel on kellaaeg täpsustamisel. Veel on käesoleval aastal kavandatud viia läbi kogukonna kohtumine logopeediga.”
Kui sageli loengud toimuma hakkavad, sõltub seminaride sarja eestvedaja hinnangul kogukonna huvist. „Pärast esimest loengut söendan öelda, et oleme õigel teel ja huvi on,” sõnas Laane ning lisas, et teavitust seminaride kohta leiab haigla kodulehelt, samuti maakonnalehtedest.